Boland Landbouskool - OMSENDBRIEF 15 VAN 2020
Ons het begrip daarvoor dat die Nasionale Onderwysdepartement tans baie onsekerhede moet hanteer, en dat daar druk geplaas word vanaf vakbonde om skole weer te sluit. Ons is bewus van gesprekke wat vandag plaasvind tussen onderwys-vakbonde en die Nasionale Minister van Onderwys. Ons prioriteit by Boland Landbouskool is om ons akademiese jaar suksesvol te voltooi en insette wat ons kon gee om dit reg te kry, het ons gemaak op die nodige platforms.
Die 2020 Nasionale Senior Sertifikaat eksamenrooster vir graad 12-leerders en ander datums is steeds nog nie gefinaliseer en gepubliseer nie.
Ons bly egter by die datums (soos die afgelope weke aan u gekommunikeer) vir leerders se terugkeer, asook die rotasieweke. Indien daar iets vanaf nasionale vlak verander, sal ons dit onmiddellik aan u kommunikeer.
Ons is dankbaar dat ons leerders vanuit Namibië uiteindelik hierdie week by ons kon aansluit. Dit het baie ure se beplanning, papierwerk en geduld geverg - dankie vir almal wat betrokke was by hierdie proses.
Omrede ons die getalle in koshuise ook moet beperk, is die versoek dat grade wat nie ‘n spesifieke week skoolgaan nie, tuis sal bly. In die week wat hul wel by die skool gaan wees, sal genoeg werk aan hul gegee word om die volgende week tuis af te handel.
As daar nood is, skakel gerus vir Mnr. Pierre Schoeman by 083 270 5899.
Ons doen steeds ‘n ernstige beroep op ouers om toe te sien dat hul seuns tydens naweke bly by die inperkingsreëls. Sosiale byeenkomste soos verjaarsdagpartytjies is teen die inperkingsreëls en enige persoon wat so ‘n geleentheid bywoon, stel nie net homself bloot nie, maar die hele skoolgemeenskap by Boland Landbou.
Ons doen ook 'n beroep op alle ouers indien u Boland Landbouskoolklere het wat nie meer gebruik word nie, om dit te skenk aan die tweedehandse klerebank.
Ons kernwaarde vir Julie is DIENSBAARHEID en daarom fokus ons op gemeenskapsprojekte hierdie maand. Baie dankie aan élke Bolander wat deel was van hierdie projek. U kan steeds van hierdie items na die Bemarkingskantoor stuur indien daar nog enige iets is wat u wil bydra. Hou gerus ons sosiale media (Facebook, Twitter & Instagram) dop vir nuus, terugvoer en foto’s van ons uitreike.
Sien onderaan ‘n inligtingsblad rakende ‘n projek wat ons geloods het om ons leerderfonds te versterk. Aangesien daar finansiële druk is op skole, nooi ons u uit om ons te ondersteun in hierdie projek.
Die gedagte is nie noodwendig om u as ouers verder onder finansiële druk te plaas nie, maar ons wil u wel versoek om hierdie projek vir ons nasionaal, selfs internasionaal, te versprei! Die pryse wat gewen kan word, is werklik die moeite werd en die fondse gaan aangewend word om Boland Landbouskool te help om sy standaarde hoog te hou en om deur hierdie moeilike tyd te kom.
‘n Spesiale aanbod van 7 lootjies word gebied wanneer ‘n persoon R500 se lootjies koop.
Betalings kan gemaak word in die skool se rekening (sien op advertensie) of bloot deur die druk van ‘n knoppie (laai slegs die Zapper toepassing op u foon of tablet af). Sien stappe onderaan die brief. Onthou asseblief om u naam en telefoonnommer as verwysing by betaling te voeg.
KLIK HIER VIR ZAPPER KODE